钦定古今图书集成/理学汇编/经籍典/第037卷 > 《请吴王引师友文学观书问道启》陆云
## 钦定古今图书集成/理学汇编/经籍典/第037卷 > 《请吴王引师友文学观书问道启》陆云

郎中令臣云“言闻古之君子，既盛德在身，又外求诸
物，是以广纳俊士，博观载籍，朝夕师傅，夙夜勤礼，宾
友嘉客，讲义于前；往古来今，日闻于耳，故知积德广
而流芳罔极。”伏惟殿下天资聪叡，应期挺秀，圣敬敷
闻，辉光日新。即位已来，仍遭不造，大礼虽阕，哀故滋
有。宾客无接觐之宴，师友阙讲诵之礼，愚臣所以寤
寐永叹而私怀慷慨者也。愚以宜发通客之令，使朝
士有接见之缘。又可时与师友文学披观文籍，坐而
论道，非学无以闻义，非士无以行礼。礼义既举，群望
允塞，此臣下所以拭目思德音之发者也。臣区区所
怀，敢以闻。